Изявления на Комисията

1. Изявление относно правилата за произход

Комисията потвърждава изключителния характер на дерогациите за някои текстилни продукти и за сурими, които се съдържат в Протокола относно правилата за произход. Комисията потвърждава също ангажимента си да се придържа към стандартните преференциални правила за произход на ЕС като основа за други преговори по споразумения за свободна търговия, както и че е важно да запази в правилата си за произход изискването продуктите да са преминали през подходяща степен на преобразуване и преработка в държавата на произход, за да се ползват от преференциално третиране.

В текущите и бъдещи преговори по споразумения за свободна търговия Комисията възнамерява да подкрепя забраната на възстановяването на мита. Всички промени на тази политика в конкретни споразумения за свободна търговия ще трябва да бъдат обсъдени предварително с държавите-членки.

2. Изявление относно входните цени

Комисията потвърждава изключителния характер на разпоредбите в Споразумението за свободна търговия, премахващи входните цени за определени плодове и зеленчуци, които бяха договорени с Корея поради особените обстоятелства на преговорите и не представляват прецедент за други двустранни или многостранни преговори.

3. Изявление във връзка с Протокола относно сътрудничеството в областта на културата

Комисията подчертава, че остава силно ангажирана с принципите и разпоредбите на Конвенцията на ЮНЕСКО за опазване и насърчаване на многообразието от форми на културно изразяване от 2005 г. Протоколът относно сътрудничеството в областта на културата, приложен към Споразумението за свободна търговия с Корея, чиито разпоредби относно аудиовизуалните съвместни продукции ще бъдат в сила за първоначален период от три години, се поставя пряко под действието на тази конвенция и не засяга следваната от ЕС политика, че търговските преговори относно културните и аудиовизуалните услуги не следва да се отразяват на културното и езиковото разнообразие на Съюза.

Протоколът бе изготвен и договорен във връзка със специфичната политика на Корея в областта на културата, по-специално подкрепата на страната за аудиовизуалния сектор. Ето защо той не може да бъде считан за прецедент при бъдещи преговори с други партньори.

Комисията отново потвърждава ангажимента си да насърчава ратификацията и прилагането на Конвенцията на ЮНЕСКО, както и за създаването на цялостна стратегия на ЕС относно външната политика в областта на културата, като се зачитат заключенията на Съвета от ноември 2008 г.

4. Изявление относно изпълнението на Споразумението за свободна търговия

Комисията е решена да задейства процедурите, свързани с ограниченията по отношение на възстановяването на мита, предпазните мерки и уреждането на спорове във всички случаи, когато са изпълнени условията, установени в съответните разпоредби.

С цел да се гарантира стриктното наблюдение на ангажиментите на Корея, както и сътрудничеството между Комисията и заинтересованите страни във връзка с изпълнението на Споразумението за свободна търговия, се предприемат следните мерки:

- Комисията ще изпраща редовно на предприятията в ЕС, на държавите-членки и на Комисията по международна търговия (INTA) статистически данни за корейския внос в чувствителни сектори, както и онези статистически данни за вноса и износа, които имат значение за активирането на предпазната клауза и специалната клауза относно възстановяването на мита. Статистическите данни, свързани с автомобили, потребителска електроника и текстил, се обменят на двумесечна основа, считано от датата на временното прилагане на Споразумението.

- За да се улесни участието в подготовката на заседания, свързани със Споразумението за свободна търговия, Комисията ще изпраща в началото на годината на заинтересованите страни, на държавите-членки и на Комисията по международна търговия предварителен дневен ред за тези заседания.

- Комисията ще разглежда внимателно всяка доказана информация, предоставена от предприятия в ЕС, за пречки, свързани с достъпа до пазара. Комисията ще обсъжда тази информация с предприятията и ще ги информира за последващите мерки, предприети в отговор на жалби, свързани с достъпа до пазара. За тази цел ще се използват различните форуми, вече създадени по линия на стратегията за достъп до пазара както в Брюксел, така и в Сеул.

С оглед да се гарантира правилното прилагане на главата относно търговията и устойчивото развитие, се създава вътрешна консултативна група. Тази група ще включва еднакъв брой представители на ръководителите на предприятия, профсъюзите и неправителствените организации. Икономическият и социален комитет също ще бъде подходящо представен. Конкретните условия и ред за функционирането на групата ще бъдат договорени със съответните заинтересовани страни.

5. Изявление за специалните разпоредби относно административното сътрудничество

Комисията потвърждава изключителния характер на компромисната формулировка на член 2.17 "Специални разпоредби относно административното сътрудничество", която не представлява прецедент за други двустранни или многостранни преговори.

В текущите и бъдещи преговори по споразумения за свободна търговия Комисията възнамерява да подкрепя разпоредби за борба с измамите, насочени към налагане на правилно изпълнение на тарифните преференции от страна на държавата партньор, като се предвиди евентуално преустановяване на търговските преференции в случай на отказ за сътрудничество и/или измами/нередности.

--------------------------------------------------